Ego Joscerannus Grossus, dominus Branceduni, notum facio universis presentes litteras inspecturis, quod cum dominus Jocerannus de Nanton, miles, quidquid habebat vel habere poterat nomine uxoris sue in territorio de Serciaco, et tam in villa Sancti Jangulfi quam circa, domino Stephano, quondam abbati Cluniacensi, pro ducentis et duodecim libris Matisconensis monete titulo pignoris obligasset, tandem in presentia mea convenerunt inter se, quod predicta terra singulis annis debet se redimere de triginta quinque libris Cluni[ac]ensis monete. Quando vero per predictas solutiones dicto Stephano et ecclesie Cluniacensi de tota pecunia satisfactum fuerit, memorata terra ad dictum Joserannum de Nanton revertetur, ita tamen quod de feodo ecclesie Cluniacensis, de quo antea fuerat, in perpetuum remanebit. Et sciendum quod si tempestate vel generali defectu predicta terra suis fructibus careret, de dicta summa triginta quinque librarum tantum caderet quantum boni viri fideliter estimarent. Hanc autem obligationem domina Guillelma, uxor ejus, de cujus hereditate predicte possessiones erant, laudavit et concessit, et fide interposita in presentia mea confirmavit. In cujus rei testimonium, ad instanciam utriusque partis, presentes litteras sigilli mei munimine roboravi. Actum anno Domini Mº CCº tricesimo sexto, mense julio.